[pic] | EUROOPA KOMISJON |

Brüssel 16.2.2011

KOM(2011) 67 lõplik

2011/0035 (NLE)

Ettepanek:

NÕUKOGU OTSUS,

[kuupäev],

millega kehtestatakse püsivate orgaaniliste saasteainete Stockholmi konventsiooni osaliste viiendal konverentsil Euroopa Liidu nimel võetav seisukoht seoses konventsiooni A lisa muutmise ettepanekuga

SELETUSKIRI

Püsivate orgaaniliste saasteainete Stockholmi konventsioon[1] võeti vastu 2001. aasta mais pärast ÜRO Keskkonnaprogrammi raames kolm aastat kestnud läbirääkimisi. Euroopa Ühendus ja selle liikmesriigid[2] on konventsiooni[3] osalised ning konventsiooni sätted on ELi õigusaktides rakendatud Euroopa Parlamendi ja nõukogu 29. aprilli 2004. aasta määrusega (EÜ) nr 850/2004 püsivate orgaaniliste saasteainete kohta ning millega muudetakse direktiivi 79/117/EMÜ[4] (edaspidi „püsivate orgaaniliste saasteainete määrus”).

Stockholmi konventsiooni üldeesmärk on kaitsta inimeste tervist ja keskkonda püsivate orgaaniliste saasteainete eest. Eraldi on viidatud 1992. aasta Rio keskkonna- ja arengudeklaratsiooni põhimõttes 15 sätestatud ettevaatuspõhimõttele. Kõnealust põhimõtet rakendatakse artiklis 8, kus on sätestatud eeskirjad täiendavate kemikaalide lisamiseks konventsiooni lisadesse.

Stockholmi konventsiooni A lisas algselt loetletud üheksa sihipäraselt toodetava kemikaali (aldriin, klordaan, dieldriin, endriin, heptakloor, heksaklorobenseen, mireks, toksafeen ja polüklooritud bifenüülid) tootmine ja kasutamine on keelatud, välja arvatud üldiste või spetsiifiliste erandite puhul. Lisaks on Stockholmi konventsiooni B lisa kohaselt rangelt piiratud DDT (paljudes arengumaades malaaria ja teiste haiguste levitajate tõrjeks endiselt kasutatav pestitsiid) tootmine ja kasutamine. Lisaks sellele on C lisas loetletud kolm ainet (PCDD/PCDF, HCB ja PCB), mille puhul võib esineda juhuslikku moodustumist ja keskkonda laskmist. Algselt lisades loetletud ainetele lisati konventsiooniosaliste neljandal konverentsil 2009. aasta mais vastuvõetud otsustega veel üheksa uut ainet (kaubanduslik okta-BDE, kaubanduslik penta-BDE, PFOS, kloordekoon, heksabromobifenüül, α-heksaklorotsükloheksaan, β-heksaklorotsükloheksaan, lindaan ja pentaklorobenseen).

Aprillis 2011 toimuval konventsiooniosaliste viiendal konverentsil tuleks vastu võtta otsus kanda Stockholmi konventsiooni A lisasse uus aine (endosulfaan), mille kohta Euroopa Liit esitas taotluse 2007. aastal.

UUTE PÜSIVATE ORGAANILISTE SAASTEAINETE LISAMINE KONVENTSIOONI LISADESSE

Konventsiooni artikli 8 kohaselt võivad konventsiooniosalised esitada sekretariaadile ettepaneku kemikaali lisamiseks A, B ja/või C lisasse. Sekretariaat kontrollib, kas ettepanek sisaldab vajalikku teavet. Kui ettepanek sisaldab vajalikku teavet, edastatakse see püsivate orgaaniliste saasteainete hindamise komiteele. Komitee vaatab ettepaneku läbi, võttes arvesse kogu esitatud teavet. Kui komitee otsustab, et ettepanek vastab kriteeriumidele, vaatab ta ettepaneku veel kord läbi ja koostab riskiprofiili projekti.

Kui läbivaatamisel leitakse, et kemikaalil on inimeste tervisele ja/või keskkonnale selle kaugkande tõttu keskkonnas tõenäoliselt oluline kahjulik mõju, nii et ülemaailmsed meetmed on õigustatud, jätkatakse ettepaneku menetlemist ning koostatakse riskijuhtimise hinnang, mis sisaldab võimalike kontrollimeetmete analüüsi. Selle põhjal esitab komitee soovituse, kas konventsiooniosaliste konverents peaks kaaluma kemikaali kandmist A, B ja/või C lisasse. Lõpliku otsuse teeb konventsiooniosaliste konverents.

A, B JA/VÕI C LISA MUUTMISE EESKIRJAD

Konventsiooni artikli 22 kohaselt võetakse konventsiooni A, B ja C lisa muudatused vastu konventsiooniosaliste konverentsi otsusega ning need jõustuvad ühe aasta möödumisel hoiulevõtja teate edastamisest A, B ja/või C lisa muudatuste vastuvõtmise kohta, välja arvatud selliste konventsiooniosaliste puhul, kes on otsustanud lisa muudatusi mitte vastu võtta.

ASJAOMANE AINE JA ELI ÕIGUS

Endosulfaani on otsustatud mitte kanda nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta. Kõik Stockholmi konventsiooni A, B ja/või C lisas loetletud ained[5] tuleb lisada ka püsivate orgaaniliste saasteainete määrusse, tagamaks, et õigusakti rakendamine ELis vastab tema rahvusvahelistele kohustustele. Lisaks teatavate ainete tootmise ja kasutamise piiramisele sisaldavad rahvusvahelised juriidilised dokumendid ka aruandlusnõudeid, mis on esitatud ka määruses. Selleks et saada hallatavat ülevaadet sellest, kuidas EL täidab oma rahvusvahelisi kohustusi, ning et tagada järjepidev aruandlus, oleks asjakohane lisada endosulfaan määruse vastavasse lisasse, isegi juhul, kui selle tootmist ja kasutamist muu ELi õigusaktiga juba osaliselt piiratakse.

PÜSIVATE ORGAANILISTE SAASTEAINETE HINDAMISE KOMITEE SOOVITUSED

Püsivate orgaaniliste saasteainete hindamise komitee otsustas oma viiendal kohtumisel oktoobris 2010 soovitada kanda konventsiooni A lisasse tehnilise endosulfaani (CASi nr: 115-29-7), selle isomeerid (CASi nr: 959-98-8 ja CASi nr: 33213-65-9) ja endosulfaansulfaadi spetsiifiliste eranditega ning esitada see soovitus konventsiooni artikli 8 lõike 9 kohaselt konventsiooniosaliste konverentsile arutamiseks 25.–29. aprillil toimuval kohtumisel.

Konventsiooniosaliste konverents peab võib-olla otsustama, et teatavate konventsiooniosaliste jaoks tuleb teha piiratud tähtajaga erandeid, et võimaldada neil kõrvaldada endosulfaan, selle isomeerid ja endosulfaansulfaat kasutusest järk-järgult.

ELI SEISUKOHT

Eespool öeldut silmas pidades peaks Euroopa Liit Stockholmi konventsiooni osaliste viiendal konverentsil toetama nimetatud konventsiooni muudatuse vastuvõtmist, millega kantakse selle A lisasse tehniline endosulfaan, selle isomeerid ja endosulfaansulfaat.

2011/0035 (NLE)

Ettepanek:

NÕUKOGU OTSUS,

[kuupäev],

millega kehtestatakse püsivate orgaaniliste saasteainete Stockholmi konventsiooni osaliste viiendal konverentsil Euroopa Liidu nimel võetav seisukoht seoses konventsiooni A lisa muutmise ettepanekuga

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,

võttes arvesse komisjoni ettepanekut,[6]

ning arvestades järgmist:

1. Vastavalt asutamislepingu artiklile 191 on üleilmsete keskkonnaprobleemide lahendamiseks meetmete edendamine rahvusvahelisel tasandil üks Euroopa Liidu keskkonnapoliitika eesmärkidest.

2. Euroopa Liit ratifitseeris 16. novembril 2004 püsivate orgaaniliste saasteainete Stockholmi konventsiooni (edaspidi „konventsioon“), tuginedes nõukogu 14. oktoobri 2004. aasta otsusele 2006/507/EÜ, mis käsitleb püsivate orgaaniliste saasteainete Stockholmi konventsiooni sõlmimist Euroopa Ühenduse nimel[7].

3. Euroopa Liit on rakendanud konventsioonist tulenevad kohustused Euroopa Liidu õiguses Euroopa Parlamendi ja nõukogu 29. aprilli 2004. aasta määrusega (EÜ) nr 850/2004 püsivate orgaaniliste saasteainete kohta ning millega muudetakse direktiivi 79/117/EMÜ[8] (edaspidi „püsivate orgaaniliste saasteainete määrus“).

4. Euroopa Liit paneb suurt rõhku vajadusele ettevaatuspõhimõtet arvesse võttes laiendada konventsiooni A, B ja/või C lisa järk-järgult uute ainetega, mis vastavad püsivate orgaaniliste saasteainete määratlusele, selleks et saavutada konventsiooni eesmärk ning täita kõikide valitsuste poolt 2002. aastal Johannesburgi tippkohtumisel võetud kohustust minimeerida kemikaalide kahjulik mõju 2020. aastaks.

5. Konventsiooni artikli 22 kohaselt võetakse konventsiooni A, B ja C lisa muudatused vastu konventsiooniosaliste konverentsi otsusega ning need jõustuvad ühe aasta möödumisel hoiulevõtja teate edastamisest muudatuse vastuvõtmise kohta, välja arvatud nende konventsiooniosaliste puhul, kes on otsustanud muudatust mitte vastu võtta.

6. Pärast Euroopa Liidu 2007. aastal esitatud taotlust endosulfaani lisamiseks on konventsiooni alusel loodud püsivate orgaaniliste saasteainete hindamise komitee lõpetanud endosulfaani hindamise. Püsivate orgaaniliste saasteainete hindamise komitee on leidnud, et endosulfaan vastab konventsiooni kriteeriumidele. Eelseisval konventsiooniosaliste konverentsil tehakse eeldatavasti otsus tehnilise endosulfaani, selle isomeeride ja endosulfaansulfaadi kandmise kohta konventsiooni A lisasse. Võidakse taotleda spetsiifilisi erandeid (piiratud tähtajaga erand teatavate konventsiooniosaliste jaoks) ning EL peaks olema valmis vastama sellistele taotlustele konventsiooniosaliste viiendal konverentsil.

7. Endosulfaani suhtes kohaldatakse komisjoni 2. detsembri 2005. aasta otsust endosulfaani nõukogu 15. juuli 1991. aasta direktiivi 91/414/EMÜ (taimekaitsevahendite turuleviimise kohta)[9] I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta[10].

8. Tehnilise endosulfaani, selle isomeeride ja endosulfaansulfaadi lisamine konventsiooni A lisasse nõuab püsivate orgaaniliste saasteainete määruse muutmist. Vastavalt määruse artikli 14 lõikele 1 saab uute ainete konventsiooni lisamise korral muuta määruse lisasid kooskõlas otsuse 1999/468/EÜ artiklites 5 ja 7 kehtestatud tavapäraste komiteemenetlustega, võttes arvesse kõnealuse otsuse artikli 8 sätteid.

9. Konventsiooni A lisa muutmist tuleks toetada,

ON VASTU VÕTNUD KÄESOLEVA OTSUSE:

Ainus artikkel

Komisjon toetab Euroopa Liidu nimel Stockholmi konventsiooni osaliste viiendal konverentsil Stockholmi konventsiooni muudatuse vastuvõtmist, millega lisatakse selle A lisasse endosulfaan.

Brüssel,

Nõukogu nimel

eesistuja [...]

[1] http://www.pops.int/documents/convtext/convtext_en.pdf

[2] Kolm ELi liikmesriiki (Iirimaa, Itaalia ja Malta) ei ole konventsiooni veel ratifitseerinud.

[3] ELT L 209, 31.7.2006, lk 1.

[4] ELT L 158, 30.4.2004, lk 7.

[5] Sama kehtib ka ÜRO Euroopa Majanduskomisjoni püsivate orgaaniliste saasteainete protokolli I, II ja/või III lisasse lisatavate ainete puhul.

[6] ELT C […], […], lk […].

[7] ELT L 209, 31.7.2006, lk 1.

[8] ELT L 158, 30.4.2004, lk 7.

[9] EÜT L 230, 19.8.1991, lk 1.

[10] ELT L 317, 3.12.2005, lk 25.